Mangel på lægesekretærer og et stigende antal patientklagesager har på Aalborg Sygehus fået antallet af patientjournaler, som ikke er ført ajour, til at hobe sig op til 3200.

Det oplyser DR's P4 Nordjylland. Cheflæge Tove Nielsen siger, at det forhindrer en effektiv udnyttelse af lægernes arbejdskraft og giver risiko for fejl. - For det første er der mangel på lægesekretærer, og for det andet er lægerne nødt til at skrive længere og mere uddybende notater til journalerne i takt med, at flere patienter klager og søger erstatning, siger cheflægen. /ritzau/